**תמיר בר** (נולד ב-2 בספטמבר 1986) הוא קומיקאי, מוזיקאי, תסריטאי, שחקן ובמאי ישראלי.

ביוגרפיה
--------

בר נולד וגדל בתל אביב. בשנת 2005, במהלך שירותו הצבאי, החל בר להופיע בערבי במה פתוחה שם העלה מופעים קומיים שכללו שירה, נגינה וריקוד. לאחר מכן, עבר להתגורר בבאר שבע והחל ללמוד הנדסת תעשייה וניהול באוניברסיטת בן-גוריון. לאחר שסיים את לימודיו, חזר לתל אביב ועבד בתחום ההייטק.

לאחר כשנה וחצי, בר התפטר מעבודתו והחל לנגן בגיטרה בנחלת בנימין ולעבוד על סדרת רשת בשם "אומרך" עם הראפר נצ'י נצ'. באותה השנה, כשניסה למכור את "אומרך'" ל-VOD של וואלה!, התקבל למשרה בוואלה כיוצר רשת. באוקטובר 2016 החל בר לעבוד בכאן 11 וכיכב בסרטוני רשת רבים, המשודרים בדיגיטל ובטלוויזיה: "דייט עם תמיר", "בר סמכא", "סיפור לפני השינה" ו"יום סידורים עם תמיר". בשנת 2017 החל לביים את סדרת הרשת "תמיר רץ לכנסת", סאטירה דוקומנטרית המתארת את מסעו של בר אל משכן הכנסת. בסוף מרץ 2020 החל לככב בסדרת הסרטונים "ההנחיות ע"פ תמיר", המהווה פרודיה על סרטוני ההנחיות שפרסם בנימין נתניהו, ראש הממשלה דאז, על התגוננות מנגיף הקורונה.

קריירה
------

בשנת 2020 יצא בכאן דיגיטל הסרט "עלייתו ונפילתו של שם טוב האבי", ביצירתו של בר, בו שיחק דמות של ראפר בשם "שם טוב האבי". הסרט זכה להצלחה ושבחים רבים. השיר "סם הרדמה" מתוך הסרט זכה לאהדה רבה, והגיע למקום ה-12 במצעד הפזמונים העברי השנתי של כאן גימל לשנת ה'תש"ף, ולמקום השישי במצעד השנתי של מאקו ורדיו תל אביב. באותו מצעד הגיע גם "האזרח הקטן" למקום 13. בסיכום השנתי של יוטיוב ישראל, הגיע הסרט למקום הראשון ברשימת "עשרת הסרטונים הטרנדיים ביותר בישראל" לשנת 2020.

באוקטובר 2020 פורסם כי בר צפוי לעזוב את התאגיד ולקחת חלק בעונה ה-18 של ארץ נהדרת. לכל אורך העונה ה-18 של ״ארץ נהדרת״ כיכב בר יחד עם אסי כהן בסדרת מערכונים על משטרת ישראל בתקופת הקורונה.
כחלק מהופעתו בעונה ה-18 של ארץ נהדרת, הופיע תמיר בדמותו של "סבא אוּרי", עם השיר "לא היה גייז", אשר גרף צפיות רבות.
מאז 2021, הוציא בר שני שירים נוספים בדמותו של סבא אורי, "ילדים עם סמכות" ו-"אסתר". 

בדצמבר 2020, השתתף באלבום השלישי של פרויקט "צו השעה", בו הוציא גרסה מחודשת לשיר "קול גלגל" של שוטי הנבואה.

בשנת 2021 החל לשמש בר כפרזנטור של חברת "סלקום". באותה השנה זכה בפרס אלבום השנה של אקו"ם על יצירתו עלייתו ונפילתו של שם טוב האבי לערוץ כאן 11.

בשנת 2022, במהלך העונה ה-19 של "ארץ נהדרת", כתב וכיכב בסדרת מערכונים על שוק ההיי-טק הישראלי. במהלך העונה טבע את הביטוי "הייטקס", שהפך לחלק מהסלנג הישראלי.

באוקטובר 2022, הוציא את הסינגל תקווה, כחלק מהאלבום "החופש הגדול". ב-25 בנובמבר יצא האלבום. 

בשנת 2023 התארח בתוכנית סאטירת הספורט "בובה של לילה", בה גילם את עודד קטש. השתתף בעונה 4 של הסדרה "קופה ראשית".

חיים אישיים
-----------

בדצמבר 2023 התארס לבת זוגו מאיה אופיר.

קישורים חיצוניים
----------------

ויקישיתוף מדיה וקבצים בנושא **תמיר בר** בוויקישיתוף אתר האינטרנט הרשמי של תמיר בר

* תמיר בר, ברשת החברתית פייסבוק
* תמיר בר, ברשת החברתית אקס (טוויטר)
* תמיר בר, ברשת החברתית אינסטגרם
* תמיר בר, סרטונים בערוץ היוטיוב
* תמיר בר, באתר אייטונס (באנגלית)
* תמיר בר, באתר ספוטיפיי
* תמיר בר, באתר MusicBrainz (באנגלית)
* תמיר בר, באתר דיזר
* תמיר בר, באתר Discogs (באנגלית)

הערות שוליים
------------

1. ↑  הרווקים הכי שווים בתל אביב, באתר "Time Out ישראל", 7 בפברואר 2018
2. ↑   אשכנזים, סרטון באתר יוטיוב
3. ↑   אין לי כסף לדלק, סרטון באתר יוטיוב
4. ↑  בן טופח, ‏"אומרך'": הסיטקום הישראלי שאתם מחפשים, באתר ‏מאקו‏, 14 בספטמבר 2016
5. ↑   דייט עם תמיר, סרטון באתר יוטיוב
6. ↑   כאן מספרים סיפור לפני השינה – הפנתר, סרטון באתר יוטיוב
7. ↑  אלכסנדר כץ, הברודקסטים מתפארים ב-HD? כאן כבר בדרך ל-4K, באתר אייס, 2 בנובמבר 2017
8. ↑  אתר למנויים בלבד עומר בן יעקב, "לא באתי בשביל ג'ימבו או רביד — באתי לשמח ילד בבידוד", באתר הארץ, 13 ביולי 2020
9. ↑   המצעד הישראלי השנתי של גימל תש"ף | 18.09.2020, סרטון באתר יוטיוב (אורך: 2:58:40)
10. ↑  אתר למנויים בלבד קפטן אינטרנט, בחלומות שלנו, פאודה ופורטנייט: הלהיטים הישראליים של יוטיוב ל-2020, באתר הארץ, 1 בדצמבר 2020
11. ↑  יוטיוב 2020: דודו אהרון ושם טוב האבי בפסגה, באתר ynet, 1 בדצמבר 2020
12. ↑  אתר סרוגים, תמיר בר חושף: זו הסיבה שעזבתי את התאגיד, ‏2 בפברואר 2021
13. ↑  מפתיע: כוכב התאגיד מצטרף ל'ארץ נהדרת', באתר "סרוגים", 21 באוקטובר 2020
14. ↑  טוב שם טוב: סלקום בחרה בתמיר בר כפרזנטור, באתר וואלה!‏, 1 במרץ 2021
15. ↑  רן בוקר, פרסי אקו"ם: חנן בן ארי "מחבר השנה" עם השיר המושמע ביותר; מפעל חיים למירית שם אור ואתי אנקרי, באתר ynet, 20 ביולי 2021

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009128487005171
* MusicBrainz: 87c652a4-ced7-4cf4-82db-a1cfbb81b1f6
* VIAF: 9555160667588203560003
* WorldCat (עם VIAF): 9555160667588203560003

 |